《次韵孙直言九日登龙门山》
宋代·赵抃

皇祐二年秋九月，九日龙门遇佳节。新都大夫孙隐之，报政优游共民悦。

升山高会宾主俱，满头黄菊泛茱萸。遥开醉眼极千里，身高气爽胸怀舒。

逢时感物以次发，诗成落落倾玑珠。初言府政好太守，化行岁稔民力苏。

喜声协气遨以狂，稚子负老老者扶。又言登临风景异，澄川秀野如披图。

殊方真赏到奇处，未来空只誇江湖。得之独善不在己，远遣遗我开烦纡。

嗟我江原亦民长，周遭百里平如掌。簿书役役甚囚拘，闻有岷峨无计上。

及闻治邑兹山奇，脚力不到神魄驰。谁知我亦好山者，箧中时复观君诗。

作者简介：赵抃（biàn）（1008年—1084年）， 字阅道，号知非，衢州西安（今浙江省衢州市柯城区信安街道沙湾村）人。北宋名臣。元丰七年（1084年），赵抃逝世，年七十七，追赠太子少师，谥号“清献”。赵抃在朝弹劾不避权势，时称“铁面御史”。平时以一琴一鹤自随，为政简易，长厚清修，日所为事，夜必衣冠露香以告于天。著有《赵清献公集》。